정조 19년
乙卯十二月十三日辰時上御熙政堂諸承旨持公事入侍備局稟事堂上同爲入侍時行都承旨趙鎭寬行右承旨林濟遠左副承旨申耆右副承旨李肇源同副承旨金祖淳記事官趙台榮假注書具得魯記注官金良倜記事官吳泰曾檢校待敎徐有榘訓鍊大將李柱國兵曹判書李得臣禁衛大將李敬懋刑曹判書李在學戶曹判書李時秀御營大將李漢豐摠戎使徐龍輔以次進伏訖上曰六房無公事乎鎭寬等以次奏曰諸房皆無之矣上曰諸堂稟事可也得臣曰以參上窠加出事大臣將臣獻議後有草記稟處之命而臣今適登筵敢此仰達矣武臣參外之兼內禁衛旣復舊制則以禁軍祿窠餘數增設參上幾窠俾許多落仕之類得以次次甄復者此誠疏滯導鬱之大政也大臣獻議旣以量宜加設似無不可爲言諸將臣之意亦無異同今將排比窠數分定各廳而大抵都經都都本以各四窠肅廟朝丁卯加設各二窠今爲十二窠訓僉本以二窠同年加設二窠當宁庚戌加設二窠今爲六窠訓判本以二窠肅廟朝丙辰加設二窠丁卯加設七窠先朝庚戌加設三窠戊午又加設三窠今爲十八窠矣訓僉以下自是閑漫職掌而本以六窠次次加設今爲三十二窠此可見列聖朝隨時加設前後一揆也摠府郞廳係是侍衛重任以此增窠事面雖好而亦不無難便之端今此加設亦於訓鍊院多定似好且禁衛大將李敬懋收議中一內正領久勤之實涉無稽云者儘有意見近來參上之積滯專由於出六之多岐雖以一內禁軍言之每都目久勤也取才也正領出六也三窠差除已涉太過況今參外實職皆兼內禁衛則一內額數幾乎半減矣依前以三窠排擬尤無意義正領出六一窠置之似好御營大將李漢豐收議中部將守門將以元額之本少公務分排或不苟艱之端云者其議似好而部將雖有永禧殿景慕宮入直之事明禮門入直年前因特敎屬之漢旅則部將番次比前無加此則不必加設而守門將則額數少而直所多不無偏勞之歎此則分排加設似好中樞府經歷都事本是蔭窠肅廟丙辰年始以武臣差出者也旣是閑官多寡無關而爲諸武臣履歷之階加設一窠似好今以參上十窠分定於訓鍊院中樞府守門將廳以爲甄復陞遷之道則非但目下疏鬱之政亦無他日積薪之歎至於摠戎使徐龍輔收議中明廟朝以前未聞以參上之不得外除爲鬱云者果是的確之論今此幾十年落仕棲遑之類沾漑斗祿亦已幸矣況復仕路漸廣職名隨華則來頭將進不患無階矣將臣今方登筵下詢處之何如上曰諸將臣各陳所見可也柱國曰參上武弁虛司果者多爲積滯故今此加設參上武兼訓鍊主簿幾窠之議實合疏滯之政而只增出六之梯不廣陞遷之階則出六後滯淹必多積薪之弊臣意則更爲加設中樞府經歷都事各一員訓鍊院僉正判官各二員以爲次次序陞則似無向前滯鬱之歎矣且內三廳中守門將出六最易故虛司果之積滯亦由於此當初守門將十五朔出六之規蓋因禁鑰重地對直勤苦故也今若闕內各門各爲加設守門將一員以爲遞直分勞之地一依宣傳官二十四朔出六之例永爲定式則在渠輩可無偏苦之歎亦可除虛司果多出之弊矣敬懋曰參上武臣每都政虛司果之弊雖甚可悶恐不宜爲人增官而祿窠今適有餘不可不以增置爲主則訓鍊主簿限十窠加設武兼及守部兩廳參上量宜遷轉以紓渠輩積仕多年品變而稱不變之鬱似合疏滯之道矣漢豐曰今此參上窠之多數加設實出於振淹疏滯之盛意而每當大政虛司果之積滯專由守門將陞六之數多矣今若量宜增設於該廳參上之窠其所報仕一依宣傳官例施行則恐或無日後積滯之弊矣上曰訓將議好矣而待大臣出仕卿等就議指一稟處可也出擧條得臣曰參下官仕日不足未滿十日者曾有筵稟出六之例而都政若在念間則宣傳官趙達洙不足之數爲二日云故敢此仰達矣上曰依爲之出擧條上曰禁軍別將入侍出榻敎賤臣承命出傳與禁軍別將柳孝源偕入進伏上曰禁軍卽我國最初軍制而近日以來行伍雜處漸多其弊每欲釐革一新欲復其舊而未果矣蓋禁軍卽祿官中庶豈不可爲之凡擇官則部參奉亦可爲淸選不擇則郡縣監亦不足爲重惟在擇其人如何耳蓋卿等亦龍驤衛副司直則內禁衛兼宣傳官何不可之有此輩之賤而厭避專由於一內之分而二之今雖難於遽罷其名而通融散布於各番則可爲省弊之道乎柱國曰一內之弊誠如聖敎散處六番則自祛宿弊矣孝源曰一番設施之後恐有銷刻之嫌且旣不罷名而散布各番者反不無爲弊之慮矣漢豐曰此不過一號令間事釐弊之道無過於此矣上曰更俟爛商俾爲長久之圖姑置之也孝源曰參下武臣旣兼禁旅則似當一體納馬而一番經稟然後可以擧行故敢此仰達矣上曰此不過兼銜凡有陪扈當以本職進參則馬匹不期責立而自當責立至於納馬烙印一款除之可也孝源曰禁軍祿試射時內三廳兼銜一體試取從矢數陞降付祿恐合事宜矣上曰依爲之孝源曰今番將鬼薦取才時守部被薦之已取才者亦令一體更試有地處好身手者限三十人各別抄擇排付各番自明年六月都政守部兩廳初仕各一窠次次收用之地似好敢此仰達矣上曰依爲之孝源曰內三廳參下今旣竝屬內禁衛矣四山參軍以本是監役之故雖無兼屬禁軍之規今旣爲武臣初仕則不可此行彼否而其中北道參軍以本廳自辟兼帶哨官則雖不可擧論其餘三道參軍依內三廳例一體口傳於禁軍恐合事宜矣上曰兵判亦陳所見可也得臣曰宣傳官武兼參下皆兼內禁衛則參軍等是參下宜無異同矣上曰依爲之柱國曰禁旅設立之初正領觀其地處與身手可合人擬薦取才而無論三色通共擇取故中人操弓者非禁旅則無他可屬之處矣近則不然薦法盡壞不擇地閥苟然呼薦有地處中人恥屬禁旅至於謀避之境初不操弓以此之故禁旅漸至卑賤猥雜極矣臣意則重其薦法以有地處好身手者使之各薦如或拘於顔私如前濫雜則該薦主施以誤薦之律事嚴立科條恐合事宜矣上曰依爲之出擧條上曰各廳免身之弊從前嚴禁近果何如柱國曰初頭則未知能有實效而聞近頗解弛云矣漢豐曰不無稍稍如前之弊矣上曰免身之弊何關於治謨而先正李珥首請禁革於筵席者意豈徒爾予之飭禁從前何如則紀綱雖掃地豈敢若此兵判嚴棍各廳書員査實草記首犯之部將守門將當有懲一之政矣得臣曰每都政營將陞資爲五窠而今番作闕只有三窠在前如此之時有未準朔營將中軍內移之例故敢此仰達矣上曰依爲之得臣曰甲冑繕修之役所入浩多今番則雖因營廨之移接幸有從便區劃者而此後修改之費不可不預入料量實職參下旣兼內禁衛則五十九員之馬太草價今無歸屬以此應下之數作爲留儲之物若到十五年改備之限則容入物力足以相當以此成節目定式施行何如上曰依爲之與今番諸般定式擧條及傳敎今日諸臣所奏通同載錄一冊成出節目啓下以爲永久遵行之地可也出擧條在學曰日前本曹佐郞徐應輔以赦典時徒配罪人勿爲移錄於不限年事仰奏而批旨內言于判堂稟處事下敎矣徒配之遇赦卽放法典所載而其中或有罪犯稍重不可徑放者則移錄於不限年乃是近來定式之事也蓋徒配輕罪而若於頒赦之時反置於不限年則是乃由輕而入重也非但有律名低仰之嫌亦有違於朝家廣慶之意郞官所奏儘有意見此後赦典時若有徒配中罪犯稍重者則仍其本律置之稟秩而以限滿後更爲狀聞之意措辭於放未放啓本中以爲定式恐合事宜以此分付於諸道道臣何如上曰依爲之出擧條在學曰日前漢城主簿尹心約以懸房贖錢每朔五十兩之自京兆移送刑曹者留置補用事仰奏而批旨內問于堂上往復該曹決處爲敎矣京兆需用之漸至耗縮實爲可悶臣亦稔知苟有相濟之道豈或靳持而至於懸房贖錢乃是甲申定例時吏隷料布磨鍊者也每朔應下加減不得今若移給此錢於京兆則自朝家又有給代於本曹然後吏隷朔下可以如例上下事勢如此實無推移之道分付京兆使之依前移送何如上曰依爲之出擧措時秀曰時御所內各司雨漏處每於四季朔看審修改而時値隆冬待明春擧行何如上曰依爲之時秀曰向來請得禁營穀一萬四千石內七千石已爲推用其餘移劃大同米三千石該營保米四千石乃是明春所捧而目下需用甚急有難等待惠廳穀物中明年春夏所用者先爲推移取用待該營米上來準數充報何如上曰依爲之時秀曰勅行時遠接使問安使齎去及都給都求請等紬品自前例以咸紬備給矣已過兩勅則以經用紬代用明年勅行時贈給紬品不可不預爲稟定故敢此仰達矣上曰遠接使齎去都給都求請依前以咸紬擧行問安使及別爲贈給以下品經用紬擧行可也出擧條龍輔曰向因京畿監司金文淳所奏本廳保需米以錢代捧事有所定奪矣本廳事勢非不切悶而事關民情有難爭執令前之本色已捧者外皆令以錢來納之意如委列邑而歲色已暮竝與代錢尙多未捧之邑事體所在誠極未安今方自本廳更爲關促而若或於今月念前後不爲畢納則當該邑倅草記論罪之意出擧條申明嚴飭何如上曰依爲之出擧條命書傳敎曰今年十三朔躬行朔享以寓一分此歲孺慕而歲聿云暮今年朔望之享止於望日明日當由逌瞻門展拜仍留齋宿行望祭後卽當還宮曉詣眞殿行禮還內待日出行京外殿最開坼次行十月朔十二月朔日次殿講該房知悉而日寒如此雖爲所重行禮從官衛士之苦宜念明日出宮差晩爲之待下敎只入外辦執事官從省約例兵判率弘化門金虎門軍都領隨駕餘皆除之事分付上曰明日挾輦軍以軍餉色軍二十名西營軍十名爲之出榻敎上曰再明日景慕宮望祭親祭後問安及經宿問安翌日問安朝廷則竝除之出榻敎上曰甲串津充軍罪人趙宅鎭放送出榻敎命退諸臣以次退出